title: KOMISSION TÄYTÄNTÖÖNPANOASETUS (EU) …/…, komission täytäntöönpanoasetuksella (EU) N:o 2016/1141 Euroopan parlamentin ja neuvoston asetuksen (EU) N:o 1143/2014 nojalla hyväksytyn unionin kannalta merkityksellisten haitallisten vieraslajien luettelon saattamisesta ajan tasalle

text:
               KOMISSION TÄYTÄNTÖÖNPANOASETUS (EU) …/…,

               annettu 12.7.2017,

               komission täytäntöönpanoasetuksella (EU) N:o 2016/1141 Euroopan parlamentin ja neuvoston asetuksen (EU) N:o 1143/2014 nojalla hyväksytyn unionin kannalta merkityksellisten haitallisten vieraslajien luettelon saattamisesta ajan tasalle

               EUROOPAN KOMISSIO, joka

               ottaa huomioon Euroopan unionin toiminnasta tehdyn sopimuksen,

               ottaa huomioon haitallisten vieraslajien tuonnin ja leviämisen ennalta ehkäisemisestä ja hallinnasta 22 päivänä lokakuuta 2014 annetun Euroopan parlamentin ja neuvoston asetuksen (EU) N:o 1143/2014
                  1
                ja erityisesti sen 4 artiklan 1 ja 2 kohdan,

               sekä katsoo seuraavaa:

               (1)Komission täytäntöönpanoasetuksessa (EU) N:o 2016/1141
                  2
                vahvistetaan unionin kannalta merkityksellisten haitallisten vieraslajien luettelo, jäljempänä ’unionin luettelo’, joka on  saatettava tarvittaessa ajan tasalle asetuksen (EU) N:o 1143/2014 4 artiklan 2 kohdan nojalla.

               (2)Komissio on todennut saatavilla olevan tieteellisen näytön ja asetuksen (EU) N:o 1143/2014 5 artiklan 1 kohdan nojalla tehdyn riskinarvioinnin perusteella, että kaikki mainitun asetuksen 4 artiklan 3 kohdassa säädetyt perusteet täyttyvät seuraavien haitallisten vieraslajien osalta: Alopochen aegyptiacus Linnaeus, 1766; Alternanthera philoxeroides (Mart.) Griseb.; Asclepias syriaca L.; Elodea nuttallii (Planch.) St. John; Gunnera tinctoria (Molina) Mirbel; Heracleum mantegazzianum Sommier & Levier; Impatiens glandulifera Royle; Microstegium vimineum (Trin.) A. Camus; Myriophyllum heterophyllum Michaux; Nyctereutes procyonoides Gray, 1834; Ondatra zibethicus Linnaeus, 1766; Pennisetum setaceum (Forssk.) Chiov.

               (3)Komissio on todennut, että kaikkien mainittujen haitallisten vieraslajien osalta on asianmukaisesti otettu huomioon kaikki asetuksen (EU) N:o 1143/2014 4 artiklan 6 kohdassa esitetyt näkökohdat.

               (4)Jotkin jäsenvaltiot aikovat hakea komissiolta hyväksyntää lajin Nyctereutes procyonoides Gray, 1834, viljelyn jatkamiselle asetuksen (EU) N:o 1143/2014 9 artiklan nojalla luonteeltaan sosiaaliseen tai taloudelliseen pakottavaan yleiseen etuun liittyvistä syistä.  Tätä taustaa vasten tämän lajin sisällyttämiseen unionin luetteloon olisi sovellettava siirtymäaikaa, joka mahdollistaa kyseisen asetuksen 9 artiklan mukaisen menettelyn saattamisen päätökseen ennen tämän lajin merkitsemistä luetteloon.

               (5)Täytäntöönpanoasetuksen (EU) N:o 2016/1141 hyväksymispäivän jälkeen neuvoston asetuksessa (ETY) N:o 2658/87
                  3
                esitetyt CN-koodit on saatettu ajan tasalle, ja viimeisimmät muutokset vahvistettiin komission täytäntöönpanoasetuksessa (EU) N:o 2016/1821
                  4
               . Sen vuoksi täytäntöönpanoasetusta (EU) N:o 2016/1141 olisi muutettava.

               (6)Tässä asetuksessa säädetyt toimenpiteet ovat haitallisia vieraslajeja käsittelevän komitean lausunnon mukaiset,

               ON HYVÄKSYNYT TÄMÄN ASETUKSEN:

               1 artikla

               Muutetaan komission täytäntöönpanoasetuksen (EU) N:o 2016/1141 liite tämän asetuksen liitteen mukaisesti.

               2 artikla

               Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

               Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

               Tehty Brysselissä 12.7.2017.

                     Komission puolesta

                     Puheenjohtaja
                     Jean-Claude JUNCKER

                     (1)

                        EUVL L 317, 4.11.2014, s. 35.

                     (2)

                        Komission täytäntöönpanoasetus (EU) 2016/1141, annettu 13 päivänä heinäkuuta 2016, unionin kannalta merkityksellisten haitallisten vieraslajien luettelon hyväksymisestä Euroopan parlamentin ja neuvoston asetuksen (EU) N:o 1143/2014 nojalla (EUVL 189, 14.7.2016, s. 4).

                     (3)

                        Neuvoston asetus (ETY) N:o 2658/87, annettu 23 päivänä heinäkuuta 1987, tariffi- ja tilastonimikkeistöstä ja yhteisestä tullitariffista (EYVL L 256, 7.9.1987, s. 1).

                     (4)

                        Komission täytäntöönpanoasetus (EU) 2016/1821, annettu 6 päivänä lokakuuta 2016, tariffi- ja tilastonimikkeistöstä ja yhteisestä tullitariffista annetun neuvoston asetuksen (ETY) N:o 2658/87 liitteen I muuttamisesta (EUVL L 294, 28.10.2016, s. 1).

    ---documentbreak---

               LIITE

               Muutetaan komission täytäntöönpanoasetuksen (EU) N:o 2016/1141 liite seuraavasti:

               (1)Lisätään unionin kannalta merkityksellisten haitallisten vieraslajien luettelon taulukkoon aakkosjärjestyksessä seuraavat lajit:

                        Laji

                        (i)

                        Elävien yksilöiden CN-koodit

                        (ii)

                        Lisääntymiskykyisten osien CN-koodit

                        (iii)

                        Vastaavat tavaraluokat

                        (iv)

                        "Alopochen aegyptiacus Linnaeus, 1766

                        ex 0106 39 80

                        ex 0407 19 90 (hedelmöittyneet munat haudottamista varten)

                        Alternanthera philoxeroides (Mart.) Griseb.

                        ex 0602 90 50

                        ex 1209 99 99 (siemenet)

                        (12)

                        Asclepias syriaca L.

                        ex 0602 90 50

                        ex 1209 99 99 (siemenet)

                        (7)

                        Elodea nuttallii (Planch.) St. John

                        ex 0602 90 50

                        ex 1209 99 99 (siemenet)

                        Gunnera tinctoria (Molina) Mirbel

                        ex 0602 90 50

                        ex 1209 99 99 (siemenet)

                        Heracleum mantegazzianum Sommier & Levier

                        ex 0602 90 50

                        ex 1209 99 99 (siemenet)

                        Impatiens glandulifera Royle

                        ex 0602 90 50

                        ex 1209 99 99 (siemenet)

                        Microstegium vimineum (Trin.) A. Camus

                        ex 0602 90 50

                        ex 1209 99 99 (siemenet)

                        (7), (12)

                        Myriophyllum heterophyllum Michaux

                        ex 0602 90 50

                        ex 1209 99 99 (siemenet)

                        Nyctereutes procyonoides Gray, 1834(*)

                        ex 0106 19 00

                        ---

                        Ondatra zibethicus Linnaeus, 1766

                        ex 0106 19 00

                        ---

                        Pennisetum setaceum (Forssk.) Chiov.

                        ex 0602 90 50

                        ex 1209 99 99 (siemenet)

                (*) Lajin Nyctereutes procyonoides Gray, 1834, merkitsemistä luetteloon sovelletaan [Julkaisutoimisto: lisätään päivämäärä  18 kuukauden kuluttua voimaantulosta] alkaen."

               (2)Lisätään taulukon saraketta iv koskeviin huomautuksiin kohta seuraavasti:

               "(12) ex 2309 90: lintujen ruokintaan tarkoitetut valmisteet”.

               (3)Korvataan kaikkialla liitteessä viittaukset CN-koodiin "0301 99 18" viittauksella CN-koodiin "0301 99 17".

               (4)Korvataan kaikkialla liitteessä viittaukset CN-koodiin "0306 24 80" viittauksella CN-koodiin "0306 33 90".

               (5)Korvataan kaikkialla liitteessä viittaukset CN-koodiin "0306 29 10" viittauksella CN-koodiin "0306 39 10".

               (6)Korvataan kaikkialla liitteessä viittaukset CN-koodiin "0602 90 49" viittauksella CN-koodiin "0602 90 46 tai 0602 90 48".


title: KOMISSION TÄYTÄNTÖÖNPANOASETUS (EU) …/…, täytäntöönpanoasetuksen (EU) N:o 641/2014 muuttamisesta siltä osin kuin on kyse Euroopan parlamentin ja neuvoston asetuksen (EU) N:o 1307/2013 36 artiklan 4 kohdassa tarkoitetun yhtenäiseen pinta-alatuen järjestelmään liittyvän enimmäismäärän korotuksen antamisesta tiedoksi

text:
               KOMISSION TÄYTÄNTÖÖNPANOASETUS (EU) …/…,

               annettu 9.4.2018,

               täytäntöönpanoasetuksen (EU) N:o 641/2014 muuttamisesta siltä osin kuin on kyse Euroopan parlamentin ja neuvoston asetuksen (EU) N:o 1307/2013 36 artiklan 4 kohdassa tarkoitetun yhtenäiseen pinta-alatuen järjestelmään liittyvän enimmäismäärän korotuksen antamisesta tiedoksi

               EUROOPAN KOMISSIO, joka

               ottaa huomioon Euroopan unionin toiminnasta tehdyn sopimuksen,

               ottaa huomioon yhteisen maatalouspolitiikan tukijärjestelmissä viljelijöille myönnettäviä suoria tukia koskevista säännöistä ja neuvoston asetuksen (EY) N:o 637/2008 ja neuvoston asetuksen (EY) N:o 73/2009 kumoamisesta 17 päivänä joulukuuta 2013 annetun Euroopan parlamentin ja neuvoston asetuksen (EU) N:o 1307/2013
                  1
                ja erityisesti sen 36 artiklan 4 kohdan,

               sekä katsoo seuraavaa:

               (1)Komission täytäntöönpanoasetuksessa (EU) N:o 641/2014
                  2
                vahvistetaan yhteisen maatalouspolitiikan tukijärjestelmissä viljelijöille myönnettäviä suoria tukia koskevista säännöistä annetun asetuksen (EU) N:o 1307/2013 soveltamissäännöt.

               (2)Asetusta (EU) N:o 1307/2013 muutettiin Euroopan parlamentin ja neuvoston asetuksella (EU) 2017/2393
                  3
               , jolla muun muassa lisättiin asetuksen (EU) N:o 1307/2013 36 artiklan 4 kohtaan yhtenäistä pinta-alatuen järjestelmää soveltaville jäsenvaltioille mahdollisuus korottaa yhtenäiseen pinta-alatuen järjestelmään liittyvää enimmäismääräänsä.

               (3)Asetuksen (EU) N:o 1307/2013 36 artiklan 4 kohtaan tehtyjen muutosten vuoksi on tarpeen vahvistaa säännöt, jotka koskevat yhtenäiseen pinta-alatuen järjestelmään liittyvän enimmäismäärän korotuksen antamista tiedoksi.

               (4)Sen vuoksi täytäntöönpanoasetusta (EU) N:o 641/2014 olisi muutettava.

               (5)Tässä asetuksessa säädetyt toimenpiteet ovat suorien tukien komitean lausunnon mukaiset,

               ON HYVÄKSYNYT TÄMÄN ASETUKSEN:

               1 artikla

               Täytäntöönpanoasetuksen (EU) N:o 641/2014 muuttaminen

               Muutetaan täytäntöönpanoasetus (EU) N:o 641/2014 seuraavasti:

               1)
                     Lisätään 16 a artikla seuraavasti:

               ”16 a artikla

               Tiedoksiannot, jotka koskevat asetuksen (EU) N:o 1307/2013 36 artiklan 4 kohdassa tarkoitetun yhtenäiseen pinta-alatuen järjestelmään liittyvän enimmäismäärän korotusta

               Kun jäsenvaltio antaa komissiolle tiedoksi päätöksensä asetuksen (EU) N:o 1307/2013 36 artiklan 4 kohdan nojalla, komissiolle toimitettavat tiedot on ilmaistava kunkin kalenterivuoden osalta vuodesta 2018 vuoteen 2020 asti prosenttiosuuksina mainitun asetuksen liitteessä II esitetyistä kansallisista enimmäismääristä sen jälkeen, kun on vähennetty mainitun asetuksen 47 artiklan 1 kohtaa soveltamalla saatu määrä.”.

               2 artikla

               Voimaantulo

               Tämä asetus tulee voimaan seitsemäntenä päivänä sen jälkeen, kun se on julkaistu Euroopan unionin virallisessa lehdessä.

               Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

               Tehty Brysselissä 9.4.2018

                     Komission puolesta

                     Puheenjohtaja
                     Jean-Claude JUNCKER

                     (1)

                        EUVL L 347, 20.12.2013, s. 608.

                     (2)

                        Komission täytäntöönpanoasetus (EU) N:o 641/2014, annettu 16 päivänä kesäkuuta 2014, yhteisen maatalouspolitiikan tukijärjestelmissä viljelijöille myönnettäviä suoria tukia koskevista säännöistä annetun Euroopan parlamentin ja neuvoston asetuksen (EU) N:o 1307/2013 soveltamissäännöistä (EUVL L 181, 20.6.2014, s. 74).

                     (3)

                        Euroopan parlamentin ja neuvoston asetus (EU) 2017/2393, annettu 13 päivänä joulukuuta 2017, Euroopan maaseudun kehittämisen maatalousrahaston (maaseuturahasto) tuesta maaseudun kehittämiseen annetun asetuksen (EU) N:o 1305/2013, yhteisen maatalouspolitiikan rahoituksesta, hallinnoinnista ja seurannasta annetun asetuksen (EU) N:o 1306/2013, yhteisen maatalouspolitiikan tukijärjestelmissä viljelijöille myönnettäviä suoria tukia koskevista säännöistä annetun asetuksen (EU) N:o 1307/2013, maataloustuotteiden yhteisestä markkinajärjestelystä annetun asetuksen (EU) N:o 1308/2013 ja elintarvikeketjuun, eläinten terveyteen ja eläinten hyvinvointiin, kasvien terveyteen ja kasvien lisäysaineistoon liittyvien menojen hallinnointia koskevista säännöksistä annetun asetuksen (EU) N:o 652/2014 muuttamisesta (EUVL L 350, 29.12.2017, s. 15).


title: KOMISSION TÄYTÄNTÖÖNPANOASETUS (EU) …/…, täytäntöönpanoasetuksen (EU) N:o 809/2014 muuttamisesta yhtenäishakemusten ja maksupyyntöjen muuttamisen sekä tarkastusten osalta

text:
               KOMISSION TÄYTÄNTÖÖNPANOASETUS (EU) …/…,

               annettu 18.5.2018,

               täytäntöönpanoasetuksen (EU) N:o 809/2014 muuttamisesta yhtenäishakemusten ja maksupyyntöjen muuttamisen sekä tarkastusten osalta

               EUROOPAN KOMISSIO, joka

               ottaa huomioon Euroopan unionin toiminnasta tehdyn sopimuksen,

               ottaa huomioon yhteisen maatalouspolitiikan rahoituksesta, hallinnoinnista ja seurannasta ja neuvoston asetusten (ETY) N:o 352/78, (EY) N:o 165/94, (EY) N:o 2799/98, (EY) N:o 814/2000, (EY) N:o 1290/2005 ja (EY) N:o 485/2008 kumoamisesta 17 päivänä joulukuuta 2013 annetun Euroopan parlamentin ja neuvoston asetuksen (EU) N:o 1306/2013
                  1
                ja erityisesti sen 62 artiklan 2 kohdan ensimmäisen alakohdan a ja b alakohdan sekä 78 artiklan ensimmäisen kohdan b ja c alakohdan,

               sekä katsoo seuraavaa:

               (1)Komission täytäntöönpanoasetuksen (EU) N:o 809/2014
                  2
                15 artiklan 2 a kohdassa vahvistetaan määräaika, johon mennessä tuensaajat voivat muuttaa yhtenäishakemuksiaan tai maksupyyntöjään sen jälkeen kun esitarkastusten tulokset on annettu tiedoksi. Tuensaajien tasapuolisen kohtelun varmistamiseksi on aiheellista varmistaa, että kaikilla tuensaajilla on aina yhtä monta päivää aikaa muuttaa yhtenäishakemuksiaan tai maksupyyntöjään esitarkastusten tulosten tiedoksiantamisen jälkeen.

               (2)Täytäntöönpanoasetuksen (EU) N:o 809/2014 24 artiklan 4 kohdassa säädetään, että fyysisiä tarkastuksia kentällä on tehtävä, jos satelliitti- tai ilmakuvien kuvatulkinta ei tuota tuloksia, joiden perusteella voitaisiin tehdä toimivaltaista viranomaista tyydyttäviä lopullisia päätelmiä hallinnollisten tai paikalla tehtävien tarkastusten kohteena olevan alueen tukikelpoisuudesta tai oikeasta koosta. Maatalousmaalla toteutettavista toimista saadaan merkityksellisiä tietoja uusilla tekniikoilla, joita ovat esimerkiksi miehittämättömät ilma-alusjärjestelmät, paikkamerkityt valokuvat, GNSS-vastaanottimet yhdistettyinä EGNOS- ja GALILEO-satelliittinavigointiohjelmiin sekä Copernicus Sentinel -satelliiteista ja muista satelliiteista saatavat tiedot. Jotta voidaan vähentää toimivaltaisille viranomaisille ja tuensaajille tarkastuksista ja erityisesti fyysisistä tarkastuksista kentällä aiheutuvaa taakkaa ja edistää uusien tekniikoiden käyttöönottoa yhdennetyssä hallinto- ja valvontajärjestelmässä, on aiheellista sallia asianmukaisten todisteiden kerääminen näillä tekniikoilla ja minkä tahansa muun asianmukaisen asiakirjatodisteen käyttäminen sen osoittamiseen, että asianomaisen tukijärjestelmän tai tukitoimenpiteen tukikelpoisuusperusteita, sitoumuksia tai muita velvoitteita on noudatettu, sekä täydentäviin ehtoihin liittyvien vaatimusten ja standardien noudattamisen osoittamiseen. Fyysiset tarkastukset kentällä ovat edelleen tarpeen, jos nämä todisteet eivät johda lopullisen päätelmän mahdollistaviin tuloksiin.

               (3)Copernicus Sentinel -satelliiteista saadaan EGNOS/Galileo-tietoihin yhdistettynä merkityksellisiä sekä täydellisiä, maksuttomia ja avoimia tietoja, joiden avulla voidaan valvoa maatalousmaata jäsenvaltioissa. On aiheellista sallia, että jäsenvaltiot tai alueet voivat tehdä tarkastukset vaihtoehtoisella menetelmällä, jossa käytetään järjestelmällisesti näitä tai vastaavia automaattisesti käsiteltäviä tietoja, sekä suorittaa jatkotoimet tapauksissa, joissa tietojen automaattinen käsittely ei tuota lopullisen päätelmän mahdollistavaa tulosta, vaarantamatta kuitenkaan järjestelmän kykyä antaa vaadittu varmuus menojen laillisuudesta ja sääntöjenmukaisuudesta, jäljempänä ’monitorointi’. Sen vuoksi olisi säädettävä oikeudellisesta kehyksestä niiden edellytysten vahvistamiseksi, joiden täyttyessä paikalla tehtävät tarkastukset voidaan jossakin jäsenvaltiossa tai jollakin alueella korvata monitorointitarkastuksilla.

               (4)Kun toimivaltainen viranomainen voi monitorointitarkastuksista päätellä, onko komission delegoidun asetuksen (EU) N:o 640/2014
                  3
                19 a artiklan 3 kohdassa vahvistettua hallinnollista seuraamusta sovellettava, olisi säädettävä, ettei paikalla tehtävää seurantatarkastusta ole tarpeen tehdä täytäntöönpanoasetuksen (EU) N:o 809/2014 33 a artiklan mukaisesti.

               (5)Ottaen huomioon alkuinvestoinnit, joita toimivaltaisilta viranomaisilta tarvitaan nykyisen paikalla tehtävien tarkastusten järjestelmän korvaamiseksi monitorointitarkastuksilla, on aiheellista säätää tietystä joustavuudesta, joka mahdollistaa monitorointitarkastukset ainoastaan tietyissä tukijärjestelmissä, tukitoimenpiteissä tai tukitoimityypeissä, ja säätää mahdollisuudesta siirtyä vaiheittain monitorointitarkastuksiin tietyn tukijärjestelmän tai tukitoimenpiteen osalta. Vaiheittaisen käyttöönottokauden olisi oltava määräaikainen sen varmistamiseksi, että tuensaajia kohdellaan yhdenvertaisesti, ja sen aikana olisi uusilla säännöksillä varmistettava, että jäsenvaltiot tai alueet laajentavat monitorointitarkastusten käytön asteittain koskemaan koko tukijärjestelmän tai tukitoimenpiteen kattamaa aluetta. Tällaisen lähestymistavan avulla jäsenvaltiot tai alueet voivat valmistautua seurannan täysimääräiseen täytäntöönpanoon ja hienosäätää seurantamenettelyjä ja tietojen analysointiin käytettäviä tietoteknisiä välineitä. Kun monitorointitarkastuksiin valitut alat on rajattu selkeästi määriteltyjen, objektiivisten ja syrjimättömien kriteerien pohjalta, monitorointitarkastusten olisi katettava kaikki tuensaajat näillä alueilla.

               (6)On aiheellista vahvistaa tarkastusten vähimmäismäärä sen varmistamiseksi, että tukikelpoisuusehtojen, vaatimusten ja muiden velvoitteiden noudattamista koskevat tarkastukset ovat tyydyttäviä silloin, kun Copernicus Sentinel -satelliiteista saatavat tiedot eivät ole merkityksellisiä. Kentällä tapahtuvien fyysisten tarkastusten olisi oltava tarpeen vain, jos paikkamerkittyjen valokuvien ja miehittämättömien ilma-alusjärjestelmien kaltaisilla uusilla tekniikoilla kerätyt todisteet tai asianmukaiset asiakirjatodisteet eivät johda lopullista päätelmää mahdollistavaan tulokseen tai jos toimivaltaiset viranomaiset ennakoivat, ettei millään näistä todisteista voida tehokkaasti tarkastaa sellaisten tukikelpoisuusedellytysten, vaatimusten ja muiden velvoitteiden noudattamista, joihin ei voida kohdistaa seurantaa.

               (7)Copernicus Sentinel -satelliittien tietojen tai vastaavien tietojen automaattisen analysoinnin tulokset voivat auttaa tuensaajia vaatimusten noudattamisessa. Varoitukset mahdollisista vaatimusten noudattamatta jättämisistä olisi annettava tiedoksi tuensaajille, ja kansallisten viranomaisten olisi otettava käyttöön asianmukaiset välineet tätä tarkoitusta varten. On aiheellista säätää, ettei yhteydenpitoa tuensaajan kanssa näistä tuloksista pidetä tuensaajalle annettavana ilmoituksena toimivaltaisen viranomaisen aikomuksesta tehdä tarkastus paikalla. Tuensaajille olisi myös annettava mahdollisuus muuttaa tukihakemuksiaan tai maksupyyntöjään korjatakseen maatalousmaan käyttöä koskevaa ilmoitustaan edellyttäen, että asianomaisia vaatimuksia on noudatettu. On myös aiheellista antaa jäsenvaltioille mahdollisuus asettaa määräaika, johon mennessä muutokset voidaan hyväksyä.

               (8)On aiheellista selventää, etteivät hakemukset tai hakijat, joista todetaan paikalla tehdyssä tarkastuksessa, ettei niitä voida hyväksyä tai etteivät ne ole tukikelpoisia, saisi olla osa tarkastuksen perusjoukkoa, josta otetaan otokset tarkastusten vähimmäismäärän täyttämiseksi. Olisi myös säädettävä, että näitä hakemuksia tai näitä hakijoita koskevia tietoja olisi käytettävä ristiintarkastuksiin, jotta voidaan havaita kaksinkertaiset maksupyynnöt hyväksyttävissä hakemuksissa sekä viljelylohkojen tunnistusjärjestelmän päivityksen kannalta merkitykselliset tiedot.

               (9)Jotta selvennetään niiden paikalla tehtävien tarkastusten soveltamisalaa, jotka koskevat velvoitetta muuttaa alat takaisin pysyväksi nurmeksi, jos ympäristön kannalta herkkiä pysyviä nurmia koskevaa velvoitetta ei noudateta, on aiheellista säätää, että paikalla tehtävät tarkastukset olisi tehtävä lohkoilla, jotka on muutettava takaisin pysyväksi nurmeksi sen tarkastamiseksi, että velvoitetta muuttaa takaisin pysyväksi nurmeksi on noudatettu.

               (10)Jotta jäsenvaltiot voivat valita parhaan mahdollisen otoksen, olisi säädettävä täytäntöönpanoasetuksen (EU) N:o 809/2014 30–33 artiklassa säädetyssä tarkastuksen perusjoukkojen valinnassa sovellettavasta joustosta. Pakollinen valintamenettely olisi korvattava yleisillä periaatteilla siitä, miten otoksia voidaan yhdistää. Edustavan virheprosentin saamiseksi olisi lisäksi vahvistettava satunnaisotoksen vähimmäismäärä kutakin tukijärjestelmää ja tukitoimenpidettä varten. Riskiperusteisuuden säilyttämiseksi viherryttämistuen tarkastuksissa on myös aiheellista määritellä valintamenettely asianomaisia perusjoukkoja varten.

               (11)Jotta helpotettaisiin yhdennetyn järjestelmän täytäntöönpanoa ja lyhennettäisiin tarkastuksiin kuluvaa aikaa, mahdollisuus rajoittaa pinta-alamittauksia koskevat tarkastukset 50 prosentin satunnaisotokseen ilmoitetuista viljelylohkoista olisi ulotettava myös tukikelpoisuutta koskeviin tarkastuksiin.

               (12)Monitorointitarkastusten täytäntöönpanon seuraamiseksi jäsenvaltioille olisi asetettava ilmoitusvelvoite.

               (13)Sen vuoksi täytäntöönpanoasetusta (EU) N:o 809/2014 olisi muutettava.

               (14)Jotta jäsenvaltiot voivat käyttää uusia tekniikoita yhdennetyissä hallinto- ja valvontajärjestelmissään mahdollisimman pian, yhtenäishakemuksia ja maksupyyntöjä sekä tarkastuksia koskevia uusia sääntöjä olisi sovellettava hakuvuodesta 2018. Sen vuoksi tämän asetuksen olisi tultava voimaan päivänä, jona se julkaistaan Euroopan unionin virallisessa lehdessä.

               (15)Tässä asetuksessa säädetyt toimenpiteet ovat suorien tukien hallintokomitean ja maaseudun kehittämiskomitean lausunnon mukaiset,

               ON HYVÄKSYNYT TÄMÄN ASETUKSEN:

               1 artikla

               Muutetaan täytäntöönpanoasetus (EU) N:o 809/2014 seuraavasti:

               1)Muutetaan 15 artikla seuraavasti:

               a)Lisätään 1 b kohta seuraavasti:

               ”1 b. Kun tehdään monitorointitarkastukset 40 a artiklan mukaisesti, tuensaajat voivat muuttaa yhtenäishakemusta tai maksupyyntöä yksittäisen viljelylohkon käytön osalta edellyttäen, että asianomaisten suorien tukien järjestelmien tai maaseudun kehittämistoimenpiteiden mukaisia vaatimuksia on noudatettu.”

               b)Korvataan 2 a kohta seuraavasti:

               ”2 a. Muutoksista, jotka tehdään esitarkastuksen jälkeen 1 a kohdan mukaisesti, on ilmoitettava toimivaltaiselle viranomaiselle yhdeksän kalenteripäivän kuluessa siitä päivästä, jona 11 artiklan 4 kohdassa tarkoitettujen esitarkastusten tulokset on viimeistään annettava tuensaajalle tiedoksi.

               Ilmoitukset on tehtävä kirjallisesti tai paikkatietoanalyysiin perustuvan tukihakemuslomakkeen kautta.”

               c)Lisätään 2 b kohta seuraavasti:

               ”2 b. Edellä 1 b kohdan mukaisesti tehdyistä muutoksista on ilmoitettava toimivaltaiselle viranomaiselle kyseisen toimivaltaisen viranomaisen vahvistamaan päivämäärään mennessä. Päivämäärän on oltava vähintään 15 kalenteripäivää ennen sitä päivämäärää, jona ensimmäinen maksuerä tai ennakkomaksu suoritetaan tuensaajille asetuksen (EU) N:o 1306/2013 75 artiklan mukaisesti.

               Ilmoitukset on tehtävä kirjallisesti tai paikkatietoanalyysiin perustuvan tukihakemuslomakkeen kautta.”

               d)Lisätään 3 kohtaan toinen alakohta seuraavasti:

               ”Ensimmäisen alakohdan soveltamiseksi 40 a artiklan 1 kohdan d alakohdassa säädettyä velvoitetta ei pidetä tuensaajalle annettavana ilmoituksena toimivaltaisen viranomaisen aikomuksesta tehdä tarkastus paikalla.”

               2)Korvataan 24 artiklan 4 kohta seuraavasti:

               ”4. Toimivaltaisen viranomaisen on tehtävä fyysisiä tarkastuksia kentällä, jos satelliitin kuvatulkinta, orto-kuvat tai muu näyttö, mukaan lukien tuensaajan toimivaltaisen viranomaisen pyynnöstä toimittamat todisteet, eivät anna tuloksia, joiden perusteella voitaisiin toimivaltaista viranomaista tyydyttävällä tavalla tehdä lopullisia päätelmiä tukikelpoisuudesta tai tapauksen mukaan hallinnollisten tai paikalla tehtävien tarkastusten kohteena olevan alan oikeasta koosta.”

               3)Lisätään 29 artiklan 1 kohtaan kolmas alakohta seuraavasti:

               ”Tietoja 34 artiklan 1 kohdassa tarkoitetuista hakemuksista tai hakijoista, joista on todettu, ettei niitä voida hyväksyä tai etteivät ne ole tukikelpoisia, on käytettävä tämän kohdan ensimmäisen alakohdan a, c ja e alakohdan soveltamiseksi.”

               4)Korvataan 31 artiklan 1 kohdan g alakohta seuraavasti:

               ”g) 100 prosenttia viljelylohkoista, joita koskee delegoidun asetuksen (EU) N:o 639/2014 42 artiklan mukainen velvoite muuttaa maa takaisin pysyväksi nurmeksi;

               5)Korvataan 33 a artiklan 2 kohta seuraavasti:

               ”2. Edellä 1 kohdassa tarkoitettua paikalla tehtävää seurantatarkastusta ei vaadita, jos kyseiset viitelohkot on todetun liian suureksi ilmoittamisen perusteella toteamisvuonna päivitetty delegoidun asetuksen (EU) N:o 640/2014 5 artiklassa tarkoitetussa viljelylohkojen tunnistusjärjestelmässä tai jos asianomaisen tukijärjestelmän tai tukitoimenpiteen osalta tehdään seuraavana hakuvuonna tämän asetuksen 40 a artiklassa tarkoitettuja monitorointitarkastuksia ja toimivaltainen viranomainen voi niiden avulla päätellä, onko delegoidun asetuksen (EU) N:o 640/2014 19 a artiklan 3 kohdassa vahvistettua hallinnollista seuraamusta sovellettava.”

               6)Muutetaan 34 artikla seuraavasti:

               a)Korvataan 1, 2 ja 3 kohta seuraavasti:

               ”1. Jos hakemuksista tai hakijoista todetaan hakemuksen jättämisen yhteydessä tai hallinnollisten taikka paikalla tehtävien tarkastusten jälkeen, ettei niitä voida hyväksyä tai etteivät ne ole tukikelpoisia, ne eivät voi olla osa tarkastuksen perusjoukkoa.

               2. Tarkastusotosta valittaessa on 30 ja 31 artiklan soveltamiseksi varmistettava, että

               a)1–1,25 prosenttia 30 artiklan a–f ja h alakohdassa sekä 31 artiklan a, c, d ja e alakohdassa tarkoitetusta tarkastuksen perusjoukosta valitaan satunnaisesti;

               b)0,6–0,75 prosenttia 31 artiklan 1 kohdan b alakohdassa tarkoitetusta tarkastuksen perusjoukosta valitaan satunnaisesti;

               c)4–5 prosenttia 31 artiklan 1 kohdan h alakohdassa tarkoitetusta tarkastuksen perusjoukosta valitaan satunnaisesti;

               d)31 artiklan 1 kohdan a–e ja h alakohdassa tarkoitetusta tarkastusotoksesta vielä puuttuva tuensaajamäärä valitaan riskianalyysin perusteella.

               Edellä olevan 31 artiklan soveltamiseksi jäsenvaltioiden on varmistettava tarkastusotoksen edustavuus eri käytäntöjen osalta.

               Otokseen lisäksi valittavat tuensaajat, joille tehdään paikalla tehtävä tarkastus 31 artiklan 3 kohdan ensimmäisen alakohdan soveltamiseksi, valitaan riskianalyysin perusteella.

               3. Edellä olevan 32 ja 33 artiklan soveltamiseksi paikalla tehtäviin tarkastuksiin valitaan satunnaisesti 20–25 prosenttia tuensaajien vähimmäismäärästä ja 32 artiklan 2 a kohtaa sovellettaessa 100 prosenttia kollektiiveista ja 20–25 prosenttia sitoumuksista. Loput paikalla tehtävissä tarkastuksissa tarkastettavista tuensaajista ja sitoumuksista valitaan riskianalyysin perusteella.

               Edellä olevan 32 ja 33 artiklan soveltamiseksi tarkastusotoksen satunnaisesti valittavaan osuuteen voivat sisältyä myös joko tuensaajat, jotka on jo valittu satunnaisesti 2 kohdan a, b ja c kohdan mukaisesti, tai ne tuensaajat, jotka valitaan näiden lisäksi satunnaisesti 26 artiklan 4 kohdan toisen alakohdan mukaisesti, tai molemmat. Tällaisten tuensaajien lukumäärä tarkastusotoksessa ei saa ylittää niiden osuutta tarkastuksen perusjoukossa.

               Edellä olevan 32 artiklan soveltamiseksi jäsenvaltiot voivat valita riskianalyysin perusteella yksittäisiä maaseudun kehittämistoimenpiteitä, joissa kyseiset tuensaajat ovat mukana.”

               b)Lisätään 4 a kohta seuraavasti:

               ”4 a. Edellä olevan 30–33 alakohdan ja 40 a artiklan 1 kohdan c alakohdan soveltamiseksi samaa tuensaajaa voidaan käyttää useampien tarkastusten vähimmäismäärien täyttämiseen edellyttäen, ettei niissä vaadittavan riskiperusteisten otosten valinnan tehokkuus vaarannu.

               Valittuihin tuensaajiin kohdistettavat paikalla tehtävät tarkastukset voidaan rajoittaa tukijärjestelmään tai maaseudun kehittämistoimenpiteeseen, johon tuensaajat on valittu, jos muiden tukijärjestelmien tai tukitoimenpiteiden, joihin tuensaajat on valittu, tarkastusten vähimmäismäärät ovat jo täyttyneet.”

               c)Korvataan 5 kohdan b alakohta seuraavasti:

               ”b) vertaamalla tuloksia tarkastellen eroa ilmoitetun pinta-alan ja riskianalyysiin perustuvasta ja satunnaisesti valitusta otoksesta määritetyn pinta-alan välillä; tai vertaamalla tuloksia tarkastellen eroa ilmoitettujen eläinten ja riskianalyysiin perustuvasta ja satunnaisesti valitusta otoksesta määritettyjen eläinten välillä;”

               7)Muutetaan 38 artikla seuraavasti:

               a)Korvataan 1 kohta seuraavasti:

               ”1. Tukikelpoisuutta koskevat tarkastukset ja varsinainen viljelylohkon pinta-alan mittaus osana paikalla tehtävää tarkastusta voidaan rajoittaa satunnaisesti valittuun vähintään 50 prosentin otokseen viljelylohkoista, joista on jätetty pinta-alaan liittyvien tukijärjestelmien tai maaseudun kehittämistoimenpiteiden mukainen tukihakemus tai maksupyyntö. Jos otosta tarkastettaessa paljastuu vaatimusten noudattamatta jättäminen, kaikki viljelylohkot on mitattava ja niille on tehtävä tukikelpoisuustarkastukset, tai päätelmät on ekstrapoloitava otoksesta.”

               b)Korvataan 7 kohdassa ilmaisu ”asetuksen (EU) N:o 640/2014 17 artiklan 1 kohdan b alakohdasta” ilmaisulla ”delegoidun asetuksen (EU) N:o 640/2014 17 artiklasta”

               c)Korvataan 8 kohdassa ilmaisu ”kaksi erillistä mittausta” ilmaisulla ”erilliset mittaukset”

               8)Korvataan 39 artiklan 1 kohta seuraavasti:

               ”1. Viljelylohkojen tukikelpoisuus on tarkistettava asianmukaisin keinoin, joihin kuuluvat myös tuensaajan toimivaltaisen viranomaisen pyynnöstä toimittamat todisteet. Tarvittaessa on myös todennettava viljelykasvi. Tätä varten on tarvittaessa pyydettävä lisätodisteita.”

               9)Korvataan 40 artiklan b alakohta seuraavasti:

               ”b) tehtävä fyysinen tarkastus kentällä kaikille viljelylohkoille, joita koskeva toimivaltaisen viranomaisen pyytämä kuvatulkinta tai muu merkityksellinen todiste ei mahdollista pinta-alojen tarkkuuden tarkistamista toimivaltaista viranomaista tyydyttävällä tavalla;”

               10)Lisätään 40 a artikla seuraavasti:

               ”40 a artikla

               Monitorointitarkastukset

               1. Toimivaltaiset viranomaiset voivat tehdä monitorointitarkastuksia. Jos ne päättävät toimia näin, niiden on

               a)otettava käyttöön menettely kaikkien sellaisten tukikelpoisuusperusteiden, sitoumusten ja muiden velvoitteiden säännöllistä ja järjestelmällistä havainnointia, jäljitystä ja arviointia varten, joita voidaan seurata Copernicus Sentinel -satelliittien tietojen tai muiden arvoltaan vähintään vastaavien tietojen avulla sellaisen ajanjakson ajan, joka mahdollistaa päätelmän tekemisen haetun tuen tukikelpoisuudesta;

               b)toteutettava asianmukaiset jatkotoimet tarpeen mukaan ja haetun tuen tukikelpoisuutta koskevan päätelmän tekemiseksi;

               c)tarkastettava viisi prosenttia tuensaajista, joita koskevia tukikelpoisuusperusteita, sitoumuksia ja muita velvoitteita ei voida seurata sellaisten Copernicus Sentinel -satelliittien tietojen tai muiden arvoltaan vähintään vastaavien tietojen avulla, jotka ovat merkityksellisiä päätelmän tekemiseksi tuen tukikelpoisuudesta. Tuensaajista 1–1,25 prosenttia on valittava satunnaisesti. Loput tuensaajat valitaan riskianalyysin perusteella;

               d)annettava tuensaajille tiedoksi päätös tehdä monitorointitarkastuksia ja otettava käyttöön asianmukaiset välineet, joilla tuensaajille annetaan tieto ainakin ennakkovaroituksista sekä b ja c alakohdan soveltamiseksi pyydettävistä todisteista.

               Edellä b ja c alakohdan soveltamiseksi fyysiset tarkastukset kentällä on tehtävä, jos merkitykselliset todisteet, mukaan lukien tuensaajan toimivaltaisen viranomaisen pyynnöstä toimittamat todisteet, eivät mahdollista päätelmän tekemistä haetun tuen tukikelpoisuudesta. Fyysiset tarkastukset kentällä voidaan rajata sellaisten tukikelpoisuusperusteiden, sitoumusten ja muiden velvoitteiden tarkastuksiin, jotka ovat merkityksellisiä päätelmän tekemiseksi haetun tuen tukikelpoisuudesta.

               2. Kun toimivaltainen viranomainen tekee monitorointitarkastukset 1 kohdan mukaisesti, voi osoittaa käyttävänsä tehokkaita operatiivisia menettelyjä, jotka täyttävät tämän asetuksen 7, 17 ja 29 artiklassa vahvistetut vaatimukset, ja on näyttänyt toteen viljelylohkojen tunnistusjärjestelmän laadun delegoidun asetuksen (EU) N:o 640/2014 6 artiklan mukaisella arvioinnilla

               a)25, 26, 30, 31, 32, 34, 35 ja 36 artiklaa, 37 artiklan 2, 3, ja 4 kohtaa sekä tämän asetuksen 38 ja 40 artiklaa ei sovelleta;

               b)delegoidun asetuksen (EU) N:o 639/2014 9 artiklan mukaisesti tehtävä hamppuviljelmien tetrahydrokannabinolipitoisuuden tarkistus on kohdistettava 30 prosenttiin alasta tai 20 prosenttiin, jos jäsenvaltiossa on käytössä ennakkohyväksyntäjärjestelmä.

               3. Toimivaltainen viranomainen voi päättää soveltaa monitorointitarkastuksia yksittäisen pinta-alaperusteisen tukijärjestelmän tai tukitoimenpiteen tai toimintatyypin tasolla taikka määritettyyn tuensaajien ryhmään, jolle tehdään 31 artiklan 1 kohdan a–h alakohdassa tarkoitetut paikalla tehtävät tarkastukset viherryttämistuen osalta.

               Kahden ensimmäisen soveltamisvuoden aikana toimivaltainen viranomainen voi päättää soveltaa monitorointitarkastuksia tukijärjestelmän tai tukitoimenpiteen tuensaajiin objektiivisin ja syrjimättömin perustein valituilla alueilla. Tällöin alueiden, joilla sovelletaan monitorointitarkastuksia toisena soveltamisvuonna, on oltava suurempia kuin ensimmäisen soveltamisvuoden aikana.

               Jos toimivaltainen viranomainen päättää tehdä tarkastuksia ensimmäisen tai toisen alakohdan mukaisesti, 1 ja 2 kohdan säännöksiä sovelletaan ainoastaan tuensaajiin, joille tehdään monitorointitarkastukset.”

               11)Lisätään 40 b artikla seuraavasti:

               ”40 b artikla

               Ilmoitukset

               Jäsenvaltioiden on ilmoitettava komissiolle viimeistään sitä kalenterivuotta, jona ne aloittavat monitorointitarkastusten tekemisen, edeltävän kalenterivuoden 1 päivänä joulukuuta päätöksestään valita monitorointitarkastusten käyttö ja mainittava asianomaiset tukijärjestelmät tai toimenpiteet taikka toimityypit sekä tarvittaessa ne järjestelmien tai toimenpiteiden alueet, joilla tehdään monitorointitarkastukset, ja alueiden valintaperusteet.

               Jos toimivaltainen viranomainen on kuitenkin päättänyt tehdä monitorointitarkastuksia hakuvuodesta 2018 alkaen, ilmoitus on tehtävä kuukauden kuluessa tämän asetuksen voimaantulosta Euroopan unionin virallisessa lehdessä.”

               12)Muutetaan 41 artikla seuraavasti:

               a)Lisätään 1 kohtaan toinen alakohta seuraavasti:

               ”Jos tehdään monitorointitarkastukset 40 a artiklan mukaisesti, ensimmäisen alakohdan b–e alakohdan säännöksiä ei sovelleta. Tarkastuskertomuksessa on oltava monitorointitarkastusten tulokset lohkotasolla.”

               b)Korvataan 2 kohdan kolmas alakohta seuraavasti:

               ”Jos paikalla tehtävä tarkastus tehdään kaukokartoituksena 40 artiklan mukaisesti tai monitorointina 40 a artiklan mukaisesti, jäsenvaltiot voivat päättää olla antamatta tuensaajalle mahdollisuutta allekirjoittaa tarkastuskertomus, jos kaukokartoituksena tehdyssä tai monitorointitarkastuksessa ei paljastu noudattamatta jättämistä. Jos tällaisten tarkastusten tai seurannan perusteella paljastuu noudattamatta jättämisiä, mahdollisuus kertomuksen allekirjoittamiseen on annettava ennen kuin toimivaltainen viranomainen tekee havaintojen perusteella vähennyksiä, epäämisiä, peruutuksia tai seuraamuksia koskevat päätelmänsä.”

               13)Korvataan 70 artiklan 3 kohta seuraavasti:

               ”3. Paikalla tehtävät tarkastukset voidaan toteuttaa kaukokartoitustekniikoilla tai käyttämällä Copernicus Sentinel -satelliittien tietoja tai muita arvoltaan vähintään vastaavia tietoja, jos tämä on asianmukaista.”

               2 artikla

               Tämä asetus tulee voimaan päivänä, jona se julkaistaan Euroopan unionin virallisessa lehdessä.

               Sitä sovelletaan 1 päivästä tammikuuta 2018.

               Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

               Tehty Brysselissä 18.5.2018

                     Komission puolesta

                     Puheenjohtaja
                     Jean-Claude JUNCKER

                     (1)

                        EUVL L 347, 20.12.2013, s. 549.

                     (2)

                        Komission täytäntöönpanoasetus (EU) N:o 809/2014, annettu 17 päivänä heinäkuuta 2014, Euroopan parlamentin ja neuvoston asetuksen (EU) N:o 1306/2013 soveltamissäännöistä yhdennetyn hallinto- ja valvontajärjestelmän, maaseudun kehittämistoimenpiteiden ja täydentävien ehtojen osalta (EUVL L 227, 31.7.2014, s. 69).

                     (3)

                        Komission delegoitu asetus (EU) N:o 640/2014, annettu 11 päivänä maaliskuuta 2014, Euroopan parlamentin ja neuvoston asetuksen (EU) N:o 1306/2013 täydentämisestä yhdennetyn hallinto- ja valvontajärjestelmän sekä suoriin tukiin, maaseudun kehittämistukeen ja täydentäviin ehtoihin sovellettavien maksujen epäämis- ja perumisedellytysten sekä hallinnollisten seuraamusten osalta (EUVL L 181, 20.6.2014, s. 48).


title: KOMISSION TÄYTÄNTÖÖNPANOASETUS (EU) …/…, elintarviketietojen antamisesta kuluttajille annetun Euroopan parlamentin ja neuvoston asetuksen (EU) N:o 1169/2011 26 artiklan 3 kohdan soveltamista koskevista säännöistä siltä osin kuin on kyse elintarvikkeen pääainesosan alkuperämaan tai lähtöpaikan ilmoittamista koskevista säännöistä

text:
               KOMISSION TÄYTÄNTÖÖNPANOASETUS (EU) …/…,

               annettu 28.5.2018,

               elintarviketietojen antamisesta kuluttajille annetun Euroopan parlamentin ja neuvoston asetuksen (EU) N:o 1169/2011 26 artiklan 3 kohdan soveltamista koskevista säännöistä siltä osin kuin on kyse elintarvikkeen pääainesosan alkuperämaan tai lähtöpaikan ilmoittamista koskevista säännöistä

               (ETA:n kannalta merkityksellinen teksti)

               EUROOPAN KOMISSIO, joka

               ottaa huomioon Euroopan unionin toiminnasta tehdyn sopimuksen,

               ottaa huomioon elintarviketietojen antamisesta kuluttajille 25 päivänä lokakuuta 2011 annetun Euroopan parlamentin ja neuvoston asetuksen (EU) N:o 1169/2011
                  1
                ja erityisesti sen 26 artiklan 8 kohdan,

               sekä katsoo seuraavaa:

               (1)Asetuksen (EU) N:o 1169/2011 26 artiklassa vahvistetaan elintarvikkeiden alkuperämaan tai lähtöpaikan ilmoittamista koskevat yleiset säännöt ja vaatimukset, joita sovelletaan rajoittamatta erityisissä unionin säännöksissä säädettyjen vaatimusten soveltamista.

               (2)Asetuksen (EU) N:o 1169/2011 26 artiklan 2 kohdan a alakohdassa edellytetään alkuperämaan tai lähtöpaikan ilmoittamista silloin, kun sen ilmoittamatta jättäminen voisi johtaa kuluttajaa harhaan kyseisen lopullisen elintarvikkeen todellisesta alkuperämaasta tai lähtöpaikasta, erityisesti siinä tapauksessa, että elintarvikkeen mukana seuraavista tiedoista tai etiketistä sellaisenaan voisi muuten saada sen käsityksen, että elintarvikkeella on eri alkuperämaa tai lähtöpaikka. Tällä artiklalla pyritään ehkäisemään harhaanjohtavat elintarviketiedot, joiden perusteella voisi luulla elintarvikkeen olevan peräisin tietystä paikasta, kun itse asiassa sen todellinen alkuperä on erilainen.

               (3)Asetuksen (EU) N:o 1169/2011 26 artiklan 3 kohdassa säädetään, että kun elintarvikkeen alkuperämaa tai lähtöpaikka ilmoitetaan eikä se ole sama kuin pääainesosan, kyseisen pääainesosan alkuperämaa tai lähtöpaikka on myös ilmoitettava tai on mainittava sen olevan eri kuin elintarvikkeen alkuperämaa tai lähtöpaikka. Lisäksi siinä säädetään, että kyseisen kohdan soveltaminen edellyttää täytäntöönpanosäädöksen antamista.

               (4)Asetuksen (EU) N:o 1169/2011 26 artiklan 3 kohta liittyy tapauksiin, joissa alkuperämaa tai lähtöpaikka on ilmoitettava pakollisesti kyseisen asetuksen 26 artiklan 2 kohdan a alakohdan mukaisesti tai vapaaehtoisesti esimerkiksi maininnan, sanan, kuvan tai symbolin avulla.

               (5)Vapaaehtoiset merkinnät, kuten elintarvikkeen nimeen sisältyvät tai sen yhteydessä esitettävät maantieteelliset ilmaisut, saattavat myös olla osa tuotenimityksiä, jotka ovat maantieteellisinä merkintöinä tai tavaramerkkeinä erityisen EU:n lainsäädännön mukaisesti suojattuja.

               (6)Elintarvikkeen alkuperämaata tai lähtöpaikkaa koskevat ilmaisut, jotka ovat osa tuotenimityksiä ja asetuksen (EU) N:o 1151/2012
                  2
               , asetuksen (EU) N:o 1308/2013
                  3
               , asetuksen (EY) N:o 110/2008
                  4
                tai asetuksen (EU) N:o 251/2014
                  5
                tai kansainvälisten sopimusten nojalla suojattuja maantieteellisiä merkintöjä, kuuluvat asetuksen (EU) N:o 1169/2011 26 artiklan 3 kohdan soveltamisalaan. Kun otetaan huomioon, että näiden tuotenimitysten osalta tuotteen ominaispiirteiden ja maantieteellisen alkuperän välillä on olennainen yhteys, että niitä säännellään erityisillä säännöillä, mukaan luettuina merkintöjä koskevat säännöt, ja että näillä nimillä on erityisluonne teollis- ja tekijänoikeuksina, on tarpeen tarkastella lisää, miten asetuksen (EU) N:o 1169/2011 26 artiklan 3 kohdassa säädetty pääainesosan alkuperä olisi ilmoitettava mainittujen nimien yhteydessä.

               (7)Elintarvikkeen alkuperämaata tai lähtöpaikkaa koskevat ilmaisut, jotka ovat osa direktiivin (EU) 2015/2436 nojalla rekisteröityjä tavaramerkkejä, kuuluvat asetuksen (EU) N:o 1169/2011 26 artiklan 3 kohdan soveltamisalaan. Tavaramerkkinä voi olla mikä tahansa merkki, erityisesti sanat, henkilönnimet mukaan lukien, kuviot, kirjaimet, numerot, värit, tavaroiden tai niiden päällyksen muoto tai äänet, jos sellaisella merkillä voidaan erottaa yrityksen tavarat tai palvelut muista. Tavaramerkkien tarkoituksena on antaa kuluttajalle mahdollisuus tunnistaa tiettyjen tavaroiden ja/tai palvelujen kaupallinen lähde tai alkuperä. Kun otetaan huomioon tavaramerkkien erityisluonne ja tavoite, on aiheellista tarkastella lisää, miten asetuksen (EU) N:o 1169/2011 26 artiklan 3 kohdassa säädetty pääainesosan alkuperä olisi ilmoitettava, kun sitä edellytetään tavaramerkkien osalta.

               (8)Tämän asetuksen soveltamisalaan ei pitäisi sisällyttää tavanomaisia ja yleisnimiä, mukaan luettuina maantieteelliset nimitykset, jotka kirjaimellisesti ilmoittavat alkuperän mutta joiden ei yleisesti ymmärretä ilmaisevan elintarvikkeen alkuperää tai lähtöpaikkaa.

               (9)Tätä asetusta sovellettaessa tunnistusmerkkejä, jotka liitetään elintarvikkeeseen eläinperäisiä elintarvikkeita koskevista erityisistä hygieniasäännöistä annetun asetuksen (EY) N:o 853/2004
                  6
                mukaisesti, ei tulisi pitää alkuperämaan tai lähtöpaikan ilmoittamisena.

               (10)Jotta kuluttajat voivat tehdä tietoisempia valintoja, on tarpeen esittää tällä asetuksella erityiset säännöt, joita olisi sovellettava, kun pääainesosan alkuperämaa tai lähtöpaikka on annettu. Näillä säännöillä on varmistettava, että tällaiset tiedot ovat riittävän täsmällisiä ja merkityksellisiä.

               (11)Tämän vuoksi on aiheellista, että tällaisessa pääainesosan ilmoittamisessa viitataan maantieteelliseen alueeseen, jonka kuluttaja ymmärtää helposti. Olisi kiellettävä sellaisten alueiden tai muiden maantieteellisten alueiden keksittyjen nimien käyttö, jotka eivät ole merkityksellistä tietoa tai saattavat johtaa kuluttajaa harhaan pääainesosan todellisen lähtöpaikan suhteen.

               (12)Jos pääainesosa on elintarvike, johon sovelletaan erityisiä unionin säännöksiä alkuperämaan tai lähtöpaikan ilmoittamisen suhteen, asetuksen (EU) N:o 1169/2011 26 artiklan 3 kohdan a alakohtaa sovellettaessa voitaisiin käyttää vaihtoehtoisesti näitä säännöksiä.

               (13)Jos elintarvikealan toimijat haluavat vain ilmoittaa pääainesosan alkuperämaan tai lähtöpaikan olevan eri kuin elintarvikkeen alkuperämaa tai lähtöpaikka esimerkiksi siksi, että olemassa on useita tai vaihtelevia toimituslähteitä ja erityisiä tuotantoprosesseja, on aiheellista tarjota puitteet, joissa otetaan huomioon elintarvikkeiden valmistuksen erilaiset olosuhteet. Asiaankuuluvalla maininnalla olisi varmistettava, että kuluttaja saa ymmärrettävää tietoa.

               (14)Pääainesosasta tämän asetuksen mukaisesti annettavien tietojen olisi täydennettävä kuluttajille elintarvikkeen alkuperämaasta tai lähtöpaikasta annettavia tietoja, ja niiden olisi oltava helposti havaittavissa ja selvästi luettavissa ja tarvittaessa pysyviä.

               (15)Tämän asetuksen soveltamiseksi olisi vahvistettava asianmukainen siirtymäkausi asetuksen (EU) N:o 1169/2011 47 artiklan mukaisesti; siinä edellytetään, että uusia elintarviketietoihin liittyviä toimenpiteitä sovelletaan kunakin kalenterivuotena 1 päivästä huhtikuuta alkaen.

               (16)Tässä asetuksessa säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,

               ON HYVÄKSYNYT TÄMÄN ASETUKSEN:

               1 artikla
               Soveltamisala

               1.Tässä asetuksessa vahvistetaan yksityiskohtaiset säännöt asetuksen (EU) N:o 1169/2011 26 artiklan 3 kohdan soveltamiseksi, kun elintarvikkeen alkuperämaa tai lähtöpaikka ilmoitetaan millä tahansa keinoin kuten paikkoihin tai maantieteellisiin alueisiin viittaavan maininnan, kuvan, symbolin tai sanan avulla, lukuun ottamatta tavanomaisiin ja yleisnimiin sisältyviä maantieteellisiä nimityksiä, jotka kirjaimellisesti ilmoittavat alkuperän mutta joiden ei yleisesti ymmärretä ilmaisevan alkuperämaata tai lähtöpaikkaa

               2.Tätä asetusta ei sovelleta asetuksen (EU) N:o 1151/2012, asetuksen (EU) N:o 1308/2013, asetuksen (EY) N:o 110/2008 tai asetuksen (EU) N:o 251/2014 tai kansainvälisten sopimusten nojalla suojattuihin maantieteellisiin merkintöihin eikä direktiivin (EU) 2015/2436 nojalla rekisteröityihin tavaramerkkeihin, jos jälkimmäisiä pidetään alkuperämerkintänä, odotettaessa sellaisten erityisten sääntöjen hyväksymistä, jotka koskevat 26 artiklan 3 kohdan soveltamista tällaisiin merkintöihin.

               2 artikla
               Pääainesosan alkuperämaan tai lähtöpaikan ilmoittaminen

               Pääainesosan alkuperämaa tai lähtöpaikka, joka ei ole sama kuin elintarvikkeen alkuperämaaksi tai lähtöpaikaksi ilmoitettu, on esitettävä

               a)viittaamalla johonkin seuraavista maantieteellisistä alueista:

               i)”EU”, ”muu kuin EU” tai ”EU ja muu kuin EU”; tai

               ii)alue tai mikä tahansa muu maantieteellinen alue, joka sijaitsee joko useissa jäsenvaltioissa tai kolmansissa maissa, jos se määritellään sellaiseksi kansainvälisessä julkisoikeudessa tai jos kohtuullisen valistunut keskivertokuluttaja sen hyvin ymmärtää; tai

               iii)FAO-kalastusalue, tai meri tai makean veden alue, jos se määritellään sellaiseksi kansainvälisessä oikeudessa tai jos kohtuullisen valistunut keskivertokuluttaja sen hyvin ymmärtää; tai

               iv)jäsenvaltio(t) tai kolmas maa (kolmannet maat); tai

               v)alue tai mikä tahansa muu maantieteellinen alue, joka sijaitsee jäsenvaltiossa tai kolmannessa maassa ja jonka kohtuullisen valistunut keskivertokuluttaja hyvin ymmärtää; tai

               vi)alkuperämaa tai lähtöpaikka pääainesosaan sellaisenaan sovellettavien erityisten unionin säännösten mukaisesti.

               b)tai lisäämällä seuraavanlainen maininta:

               ”(pääainesosan nimi) ei ole peräisin (elintarvikkeen alkuperämaa tai lähtöpaikka)” tai samantapainen muotoilu, jolla todennäköisesti on sama merkitys kuluttajalle.

               3 artikla
               Tietojen esittäminen

               1.Edellä olevan 2 artiklan nojalla annetut tiedot on esitettävä kirjasinkoolla, joka ei ole pienempi kuin asetuksen (EU) N:o 1169/2011 13 artiklan 2 kohdan mukaisesti edellytetty vähimmäiskirjasinkoko.

               2.Jos elintarvikkeen alkuperämaa tai lähtöpaikka esitetään sanallisesti, 2 artiklan mukaisesti esitettävien tietojen on oltava samassa nähtävissä olevassa kentässä kuin elintarvikkeen alkuperämaata tai lähtöpaikkaa koskeva merkintä ja on käytettävä kirjasinkokoa, jonka x-korkeus on vähintään 75 prosenttia elintarvikkeen alkuperämaata tai lähtöpaikkaa koskevan merkinnän x-korkeudesta, sanotun kuitenkaan rajoittamatta 1 kohdan soveltamista.

               3.Jos elintarvikkeen alkuperämaa tai lähtöpaikka esitetään muuten kuin sanallisesti, 2 artiklan mukaisesti esitettävien tietojen on oltava samassa nähtävissä olevassa kentässä kuin elintarvikkeen alkuperämaata tai lähtöpaikkaa koskeva merkintä, sanotun kuitenkaan rajoittamatta 1 kohdan soveltamista.

               4 artikla
               Voimaantulo, siirtymätoimenpiteet ja soveltamispäivä

               1.Tämä asetus tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä.

               2.Sitä sovelletaan 1 päivästä huhtikuuta 2020.

               3.Ennen tämän asetuksen soveltamisen alkamispäivää markkinoille saatettuja tai merkittyjä elintarvikkeita saa pitää kaupan varastojen loppumiseen asti.

               4.Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

               Tehty Brysselissä 28.5.2018

                     Komission puolesta

                     Puheenjohtaja
                     Jean-Claude JUNCKER

                     (1)

                        Euroopan parlamentin ja neuvoston asetus (EU) N:o 1169/2011, annettu 25 päivänä lokakuuta 2011, elintarviketietojen antamisesta kuluttajille, Euroopan parlamentin ja neuvoston asetusten (EY) N:o 1924/2006 ja (EY) N:o 1925/2006 muuttamisesta sekä komission direktiivin 87/250/ETY, neuvoston direktiivin 90/496/ETY, komission direktiivin 1999/10/EY, Euroopan parlamentin ja neuvoston direktiivin 2000/13/EY, komission direktiivien 2002/67/EY ja 2008/5/EY sekä komission asetuksen (EY) N:o 608/2004 kumoamisesta (EUVL L 304, 22.11.2011, s. 18).

                     (2)

                        Euroopan parlamentin ja neuvoston asetus (EU) N:o 1151/2012, annettu 21 päivänä marraskuuta 2012, maataloustuotteiden ja elintarvikkeiden laatujärjestelmistä (EUVL L 343, 14.12.2012, s. 1).

                     (3)

                        Euroopan parlamentin ja neuvoston asetus (EU) N:o 1308/2013, annettu 17 päivänä joulukuuta 2013, maataloustuotteiden yhteisestä markkinajärjestelystä ja neuvoston asetusten (ETY) N:o 922/72, (ETY) N:o 234/79, (EY) N:o 1037/2001 ja (EY) N:o 1234/2007 kumoamisesta
                     (EUVL L 347, 20.12.2013, s. 671).

                     (4)

                        Euroopan parlamentin ja neuvoston asetus (EY) N:o 110/2008, annettu 15 päivänä tammikuuta 2008, tislattujen alkoholijuomien määritelmistä, kuvauksesta, esittelystä, merkinnöistä ja maantieteellisten merkintöjen suojaamisesta sekä neuvoston asetuksen (ETY) N:o 1576/89 kumoamisesta (EUVL L 39, 13.2.2008, s. 16).

                     (5)

                        Euroopan parlamentin ja neuvoston asetus (EU) N:o 251/2014, annettu 26 päivänä helmikuuta 2014, maustettujen viinituotteiden määritelmästä, kuvauksesta, esittelystä, merkinnöistä ja maantieteellisten merkintöjen suojasta sekä neuvoston asetuksen (ETY) N:o 1601/91 kumoamisesta (EUVL L 84, 20.3.2014, s. 14).

                     (6)

                        Euroopan parlamentin ja neuvoston asetus (EY) N:o 853/2004, annettu 29 päivänä huhtikuuta 2004, eläinperäisiä elintarvikkeita koskevista erityisistä hygieniasäännöistä (EUVL L 139, 30.4.2004, s. 55).